हंसिका को हार्मोनल इंजेक्शन दिए जाने पर उनकी मां ने तोड़ी चुप्पी, बोलीं-ऐसा करती तो बहुत अमीर होती
Bollywood Actress Hansika Motwani's Mother On Hormonal Injections Rumours - हंसिका मोटवानी ने अपनी शादी पर बनी सीरीज लव शादी ड्रामा के लेटेस्ट एपिसोड में कुछ अफवाहों पर सफाई दी है
हंसिका मोटवानी ने अपनी शादी पर बनी सीरीज लव शादी ड्रामा के लेटेस्ट एपिसोड में कुछ अफवाहों पर सफाई दी है। हंसिका का कहना है कि लोग ये सोचते हैं कि जवान दिखने के लिए उनकी मां ने उन्हें हार्मोनल इंजेक्शन दिया था।
अब हंसिका की मां ने कहा है कि अगर उन्होंने ऐसा किया होता तो आज वो टाटा, बिरला से भी अमीर होतीं। हंसिका की मां ने नाराजगी जाहिर करते हुए कहा है कि पंजाब की लड़कियों में 12 से लेकर 16 साल की उम्र में तेजी से ग्रोथ होती है। इसलिए हंसिका को लेकर जो भी बातें होती हैं वो सभी बकवास हैं।
यही होता है जब आप एक सेलिब्रिटी होते हो- हंसिका
हंसिका ने कहा, जब मैं 21 साल की थी तो मेरे बारे में ये बकवास बातें लिखी गई थीं। यही होता है जब आप एक सेलिब्रिटी होते हैं। सबने लिखा कि मैंने यंग होने के लिए इंजेक्शन लिए थे। मैं 8 साल की उम्र में ही एक्ट्रेस बन गई थी। लोगों ने कहा कि जल्दी बड़ी दिखने के लिए मेरी मां ने मुझे इंजेक्शन दिया है। अगर इस बात में सच्चाई होती तो मैं आज भी इसे (इंजेक्शन) ले रही होती।
पंजाब में हमारी बेटियां जल्दी बड़ी हो जाती हैं- मोना मोटवानी
हंसिका को हार्मोनल इंजेक्शन दिए जाने वाली बात पर उनकी मां मोना मोटवानी ने कहा, अगर मैंने ऐसा किया होता तो मैं दूसरो से भी कहती कि मेरे पास आओ और अपनी हड्डी बढ़वाओ। मैं हैरान हूं ऐसे लोगों पर, जो ऐसी बातें लिखते हैं। ऐसे लोगों के पास दिमाग नहीं होता क्या..। हम लोग पंजाब से हैं वहां हमारी बेटियां 12 से 16 साल के बीच जल्दी बड़ी हो जाती हैं।
हंसिका की वजह से नहीं टूटी पहली शादी
हंसिका मोटवानी और उनके पति सोहेल कथूरिया ने उन खबरों पर भी बात की जिसमें कहा जा रहा था कि हंसिका की वजह से उनके पति की पहली शादी टूटी थी।
अब इसपर रिएक्ट करते हुए सोहेल कथूरिया ने कहा, 'मेरी पहली शादी 2014 में हुई थी, लेकिन ये शादी ज्यादा दिन नहीं चल सकी। शादी में शामिल होते हुए किसी ने उनकी (हंसिका) तस्वीरें देख ली और अटकलबाजी शुरू कर दी। ऐसी बातें फैलाई गईं जिसमें कहा गया कि मेरा ब्रेकअप हंसिका की वजह से हुआ। ये बातें सरासर गलत और बेबुनियाद है।'
मुझे विलेन बना देना बहुत आसान है-हंसिका
हंसिका की शादी के वक्त एक वीडियो वायरल हुआ था, जिसमें वो अपने पति की पहली शादी में शामिल होती नजर आई थीं। अब इसपर रिएक्ट करते हुए हंसिका ने कहा, 'मैं उस इंसान को पहले से जानती हूं इसका मतलब ये नहीं है कि इसमें मेरी गलती है। क्योंकि मैं एक पब्लिक फीगर हूं इसलिए मुझे विलेन बना देना बहुत आसान है। मैं एक सेलिब्रिटी हूं इसलिए मुझे इसकी कीमत चुकानी पड़ती है।'
